

**Par SIA “Atkritumu apsaimniekošanas Dienvidlatgales starppašvaldību organizācija” projekta realizāciju**

SIA “Atkritumu apsaimniekošanas Dienvidlatgales starppašvaldību organizācija” 05.02.2025. ir noslēgusi Vienošanos ar Centrālo finanšu un līgumu aģentūru par Eiropas Savienības Kohēzijas fonda projekta īstenošanu Nr. 2.2.2.2/1/24/A/001 “*Atkritumu dalītās vākšanas sistēmas kapacitātes paaugstināšana Daugavpils valstspilsētas pašvaldības administratīvajā teritorijā*”. Projekta darbību īstenošanas laiks – 2025.gada 2. un 3.ceturksnis.

Projekta kopējie attiecināmās izmaksas: **153 461.20 EUR** un no tām: publiski attiecināmās izmaksas **130 442.02 EUR** (Kohēzijas fonda finansējums 85 %) un privātās attiecināmās izmaksas **23 019.18** **EUR** (līdzfinansējums 15 %).

**Projekta mērķis** ir attīstīt dalīti vākto atkritumu sistēmu Daugavpils valstspilsētas pašvaldības teritorijā, iegādājoties papildus konteinerus šķirotā iepakojuma, bioloģiski noārdāmo atkritumu u.c. veida dalīti vākto atkritumu apsaimniekošanas nodrošināšanai, tādējādi pašvaldības teritorijā izveidojot paplašinātu dalīti vākto atkritumu sistēmu, kas kopumā veicinātu lielāku un optimālāku dalīti vākto atkritumu sistēmas pārklājumu pašvaldības teritorijā, sniegtu iespēju lielākai pašvaldības iedzīvotāju grupai izmantot piedāvāto infrastruktūru dalīti vākto atkritumu vākšanai un nodrošinātu dinamiski pieaugošu dalīti tālākai pārstrādei derīgo materiālu savākšanu turpmāko gadu gaitā.

**Projekta mērķa sasniegšanai** projekta ietvaros tiks iegādāti šāda veida konteineri: 1) izlietotā iepakojuma konteineri 1100 litru (**400 vienības**); 2) bioloģisko atkritumu konteineri 120 litri (**500 vienības**); 3) būvgružu un lielgabarīta konteineri ar tilpumu 7 m3 (**20 vienības**).

Iepakojuma konteineros plānots savākt pārstrādei derīgu iepakojumu (plastmasas, stikla, papīra un metāla iepakojums – t.i. jauktais iepakojums (klase 150106); BNA atkritumu konteineros tiks vākti zaļie parka un dārza, kā arī virtuves atkritumi (klase 200201), kas ir derīgi tālākām fermentācijas darbībām atkritumu poligonā; savukārt lielgabarīta konteineros tiks vākti lielgabarīta atkritumi (klase 200307). Projekta ietvaros iegādājamie konteineri tiks izvietoti Daugavpils valstspilsētas pašvaldības administratīvajā teritorijā. Iegādātajos konteineros savāktie atkritumi tiks novirzīti tālākai izmantošanai (BNA materiāls tiks novirzīts biogāzes ieguvei poligona “Cinīši” biofermentācijas rūpnīcā; dalīti vāktais iepakojums un lielgabarīta atkritumi tiks novirzīti tālākai pāršķirošanai un nodots komersantiem tālākai pārstrādei).

**Informāciju 10.02.2025. sagatavoja:**

SIA “Atkritumu apsaimniekošanas Dienvidlatgales starppašvaldību organizācija”